Besluit oor Djokovic-deportasie binnekort verwagNovak Djokovic neem deel aan ‘n oefensessie voor die Australiese Ope in Melbourne. (Foto: Mike Frey/AFP) Australië sal na verwagting Donderdag besluit of hy Novak Djokovic uit die land gaan pos ná ŉ opspraakwekkende regstryd oor die tennissuperster se aankoms in die land sonder dat hy teen Covid-19 ingeënt is. Die 34-jarige, die wêreld se voorste manstennisspeler, se hoop op ŉ rekord 21ste Grand Slam-titel is in die weegskaal nadat hy erken het dat hy isolasiereëls in Serwië oortree het en toegegee het dat ŉ verklaring in sy Australiese reisdokumente foutief was. Die organiseerders van die Australiese Ope het aangekondig dat die trekking vir die Ope vertraag is, wat bespiegeling vererger het dat ŉ aankondiging binnekort verwag kan word. Die organiseerders het egter geen rede vir die vertraging gegee nie. Die regering oorweeg vir ŉ tweede keer om Djokovic se visum op te skeur nadat ŉ eerste kansellasie daarvan in die hof omgekeer is. Die minister van immigrasie, Alex Hawke, oorweeg dit om sy magte te gebruik om die visum te herroep, het sy woordvoerder gesê. Omvattende voorleggings van Djokovic se regspan het egter ŉ besluit vertraag. Hawke sal na verwagting vandag besluit, het ŉ ongenoemde bron aan Australië se Sydney Morning Herald gesê. Melbourne se Herald Sun het ŉ ongenoemde staatsamptenaar aangehaal as dat hy sê om toe te laat dat Djokovic in die land bly, ŉ gevaarlike presedent kan skep. Volgens die bron word daar van eerste minister Scott Morrison se regering verwag om op te tree, ten spyte van enige internasionale druk omdat die kansellasie van die visum in ooreenstemming sal wees met Australië se pogings om die vinnig verspreidende virus te stuit. Die regering se regstryd met Djokovic is deurspek met politieke slaggate in ŉ land wat die afgelope twee jaar sommige van die strengste Covid-19-inperkings moes verduur.